ΓΕΛ ΙΤΕΑΣ\_ΑΠΟΛΛΩΝ ΔΙΟΝΥΣΟΣ

*Σκηνικό: ο Απόλλων περπατά μόνος του στην περιοχή των Δελφών και μονολογεί*

ΑΠΟΛΛΩΝ: (*προσεκτικά*). Ο μον ντιέ! Τι κατσάβραχα! Θα σπάσω κανένα πόδι! Αχ, αχ, με τόσο χώμα θα σκονίσω και τα καινούργια μου σανδάλια! Κάπου εδώ μου είπαν ότι είναι χτισμένο το ιερό. Είναι μικρό και ταπεινό, αλλά με φοβερή θέα, απ΄, ό,τι λένε….Ας όψεται ο πατέρας μου ο Δίας! Εξαιτίας του βρίσκομαι εδώ!...(*παύση*) Και δεν με φτάνουν τα βάσανά μου, έχω και τη σκιά μου να με ακολουθεί παντού!

ΣΚΙΑ: Πρέπει να βρεις ένα καινούργιο τόπο λατρείας, σε φώναξε και σου είπε σοβαρά! Μεγάλωσες πια, δεν είσαι έφηβος να τρέχεις πίσω από τους γονείς σου. Πρέπει να γίνεις ανεξάρτητος, να ανοίξεις τα φτερά σου! Κυριολεκτικά αυτό, γιατί όπως ίσως γνωρίζετε, εμείς οι θεοί έχουμε φτερά! (*παύση*)

ΑΠΟΛΛΩΝ: Εγώ στην αρχή ούτε να το ακούσω! Πού να τρέχεις τώρα στα όρη και τα βουνά; Γιατί βλέπετε, οι αρχαίοι Έλληνες τα μαντεία τα έχτιζαν στα πιο δύσβατα μέρη! Όχι του είπα δεν πάω πουθενά! Μια χαρά περνάω εδώ στον Όλυμπο, τρώω πίνω όλη μέρα και παρακολουθώ τους θνητούς από ψηλά! Τι πλάκα που έχουν έτσι όπως τρέχουν να τα προλάβουν όλα! Καλύτερο από σινεμά! Τσακώνονται, ερωτεύονται, πολεμάνε…δεν βαριόμουν ποτέ! *(παύση*)

ΣΚΙΑ: Όχι, πετάχτηκε και η Λητώ η μητέρα σου. Πρέπει να βρεις κάτι χρήσιμο να κάνεις. Να μην τεμπελιάζεις μέρα νύχτα, και σταμάτα να παρακολουθείς τους θνητούς συνέχεια, θα στραβωθείς παιδί μου!

ΑΠΟΛΛΩΝ: Καλά είπα με βαριά καρδιά, άντε να πάω. Αλλά πού να πάω; Στους Δελφούς; Πιο κοντά δεν υπάρχει;

ΣΚΙΑ: Οι Δελφοί είναι το κέντρο του κόσμου, είπε τότε ο μπαμπάς! Και σου θύμισε μια ιστορία που σου έλεγε όταν ήσουν μικρός για να σε πάρει ο ύπνος: μια φορά κι έναν καιρό, άφησα δυο αετούς να πετάξουν ελεύθεροι κι εκείνοι, αφού έκαναν τον γύρο της Γης συναντήθηκαν ακριβώς επάνω από τους Δελφούς αν και έρχονταν από διαφορετική κατεύθυνση ο καθένας! (*παύση*)

ΑΠΟΛΛΩΝ: Πώς να αντισταθείς τώρα σε τέτοιο επιχείρημα; Φοβόμουν μην νευριάσει κιόλας και μου πετάξει κανένα κεραυνό και μου κάψει τη φράτζα και να’μαι! Βουαλά! Ιδού εγώ! Το ανερχόμενο αστέρι του Ολύμπου. Μπορεί να μην έχω γίνει ακόμη σούπερ διάσημος αλλά η μαμά πιστεύει πολύ σε εμένα. Μια μέρα θα γίνεις δεύτερος σε σπουδαιότητα θεός μετά τον πατέρα σου, μου έλεγε κάθε πρωί! Γνωστός και αγαπητός σε όλους! Αυτό, ια να σας πω την αλήθεια, μου άρεσε αρκετά. Κι έτσι, αποφάσισα να κάνω τη θυσία! (*πάει να πέσει*) Ούπς!

ΣΚΙΑ: Θέλει προσοχή το βουνό!

ΑΠΟΛΛΩΝ: Α, να ένα κτίσμα! Ου, χάλια είναι! Ελπίζω να μην είναι αυτό το ιερό που μου έλεγαν γιατί θέλει πολλή δουλειά για να γίνει ….αντάξιό μου και δεν βλέπω και κανέναν εδώ γύρω να με βοηθήσει!

*Σκηνικό: ένα πρόχειρο κτίσμα με ξύλα*

*(Ο Απόλλων πλησιάζει το παράπηγμα και το κοιτάει καλά καλά γύρω γύρω)*

ΑΠΟΛΛΩΝ: Ου ου! Είναι κανείς εδώ; Μιλήστε, καλέ! (*αφουγκράζεται*)

ΣΚΙΑ: Κανείς! Αυτό τώρα είναι και καλό και κακό! Καλό γιατί δε χρειάζεται να τσακωθείς με κανέναν για να καταλάβεις το ιερό και κακό, γιατί δεν το’χεις καθόλου με τις χειρωνακτικές εργασίες! Τα χέρια σου τα χρησιμοποιώ μόνο για να παίζω λύρα! Πρέπει να βρεις επειγόντως κάποιον να σε βοηθήσει! *(κοιτάει γύρω γύρω)* Ερημιά!...Where is everybody!

ΑΠΟΛΛΩΝ: Α, τι βλέπω εκεί στο βάθος; Θάλασσα είναι αυτό; Ας πετάξω προς τα εκεί! Συνήθως στη θάλασσα βρίσκεις κάποιον θνητό…Ή θα ψαρεύει, ή θα πλένει τα ρούχα του ή θα μεταφέρει προϊόντα με τη βάρκα του….ή θα βρέχει τα πόδια του….

ΣΚΙΑ ίου, κελ μπαναλιτέ!

ΑΦΗΓΗΤΗΣ: Και τώρα, καθώς είναι αρκετά δύσκολο να σας δείξουμε έναν θεό να πετάει, σας παρακαλούμε να το δείτε με τα μάτια της φαντασίας σας, για να μπορέσουμε να συνεχίσουμε την παράστασή μας! Ευχαριστούμε προκαταβολικά!

ΣΚΗΝΗ 2 (*αλλάζει το σκηνικό : καράβι με Κρητικούς ναυτικούς, ακούγεται ήχος από αέρα)*

ΠΕΛΟΠΙΔΑΣ: Παιδιά, δύσκολα τα πράγματα, ο άνεμος δυναμώνει διαρκώς:

ΙΩΝΑΣ: Ευτυχώς είμαστε κοντά στην στεριά. Τι λέτε; Πάμε να αραξοβολήσουμε;

ΠΕΛΟΠΙΔΑΣ: Δεν ξέρω αν είναι φιλικό το περιβάλλον. Φοβάμαι μήπως μας βρουν χειρότερα στη στεριά….

ΑΧΙΛΛΕΑΣ: Πόσο χειρότερα δηλαδή; Αν συνεχίσει να φυσάει έτσι μας βλέπω σε λίγο στον πάτο της θάλασσας…

ΠΕΛΟΠΙΔΑΣ: Ας περιμένουμε λίγο, μπορεί να πέσει ο αέρας..….Ε, το είδατε αυτό;

ΑΧΙΛΕΑΣ: Εγώ δεν είδα τίποτα

ΙΩΝΑΣ: Τι είναι Πελοπίδα;

ΠΕΛΟΠΙΔΑΣ: Μας περιτριγυρίζει ένα κήτος….

ΙΩΝΑΣ : Αυτό ήταν, ήρθε το τέλος μας! Εμπρός ας προσευχηθούμε! Συγχώρεσε με κύριε τον αμαρτωλό….

ΑΧΙΛΛΕΑΣ: Αυτό είναι από άλλον αιώνα!

ΙΩΝΑΣ: Συγνώμη, το άγχος βλέπετε! Δία μου και οι υπόλοιποι Ολύμπιοι θεοί, ικέτης γίνομαι στα πόδια σας, σώστε μας!

*Το πλοίο αναποδογυρίζει και οι ναύτες πέφτουν στη θάλασσα*

ΠΕΛΟΠΙΔΑΣ: Ααααα

ΙΩΝΑΣ: Βοήθηειαααα!

ΑΧΙΛΛΕΑΣ: Στο άνθος της νιότης μου αφήνω τον μάταιο τούτο κόσμο, τι αδικίαααα!

ΑΦΗΓΗΤΗΣ: Και τώρα, καθώς είναι αρκετά δύσκολο να σας δείξουμε ένα δελφίνι να σώζει τους τρεις ναύτες, σας παρακαλούμε να το δείτε με τα μάτια της φαντασίας σας, για να μπορέσουμε να συνεχίσουμε την παράστασή μας! Ευχαριστούμε προκαταβολικά!

*Οι τρεις ναύτες βγαίνουν στη στεριά. Ο Απόλλωνας εμφανίζεται ως θεός και τους μιλά. Αυτοί πέφτουν στο έδαφος και χαμηλώνουν το κεφάλι*

ΑΠΟΛΛΩΝ: Δεν ξέρω αν το καταλάβατε αλλά μόλις σας έσωσα!

ΙΩΝΑΣ: (*χαμηλόφωνα*) Είναι εξακριβωμένο τώρα αυτό; Εγώ ένα δελφίνι είδα!

ΑΠΟΛΛΩΝ: Μα …εγώ ήμουν! Ξέρετε είμαι φοβερός στις μεταμορφώσεις!

ΠΕΛΟΠΙΔΑΣ : Μας …..βούλιαξες και μετά μας έσωσες;

ΑΠΟΛΛΩΝ (*αμήχανος*) Γιατί βάζετε τέτοια με τον νου σας; Εγώ σας έβγαλα στη στεριά ασφαλείς . Όλα τα άλλα περιττεύουν!

ΑΧΙΛΛΕΑΣ: Ωραία, να το δεχτούμε! Σε ευχαριστούμε και …αντίο! Εμείς είμαστε από την Κρήτη και εκεί θέλουμε να γυρίσουμε!

ΑΠΟΛΛΩΝ : δεν θα με βρείτε σύμφωνο. Τώρα μου χρωστάτε τη ζωή σας, πρέπει κάπως να δείξετε την ευγνωμοσύνη σας!

ΠΕΛΟΠΙΔΑΣ: Ε, με κανένα σφάγιο, καμία χοή…Τι άλλο;

ΑΠΟΛΛΩΝ: Θα με ακολουθήσετε! Έχω μεγάλα όνειρα και σεις θα γίνετε βοηθοί μου! Θα ανταμειφθείτε φυσικά για τον κόπο σας!

ΠΕΛΟΠΙΔΑΣ :εγώ με τίποτα! Έχω γυναίκα και μικρό παιδί στην Κνωσό!

ΑΧΙΛΛΕΑΣ: ούτε κι εγώ. Με περιμένουν οι γονείς μου στην Φαιστό!

ΙΩΝΑΣ: Εγώ τώρα τι να πω; Ας πω μια μαντινάδα: «Όσα καλά κι αν μου’ταξες εδώ να να τ’ αφήσεις, την αγκαλιά της Κρήτης μου να μην μου την στερήσεις!»

ΣΚΙΑ: Ωραίο μέτρο! Ιαμβικόν;

ΙΩΝΑΣ : Δεκαπεντασύλλαβος ομοιοκατάληκτος, κύριε!

ΣΚΙΑ: Μαντινάδα είπες; Σίγουρα προέρχεται από το ρήμα «μαντεύω», ε; Λοιπόν, εσύ νεαρέ μου μού έδωσες μια τρομερή ιδέα, οι χρησμοί στο μαντείο που θα φτιάξουμε θα είναι με ομοιοκαταληξία για να τους θυμούνται πιο εύκολα οι πιστοί!

ΙΩΝΑΣ: Καλά όλα αυτά, αλλά κάτι δεν καταλάβατε. Εμείς ΔΕΝ θέλουμε να εργαστούμε στο εξωτερικό, προτιμάμε την πατρίδα μας! Αρκετά πια με αυτό το brain drain, μάστιγα κατάντησε!

ΑΠΟΛΛΩΝ: (*αγριεύει*) Κι εσείς δεν καταλάβατε κάτι. Δεν σας ζητάω να με βοηθήσετε, ΤΟ ΑΠΑΙΤΩ!!!

ΠΕΛΟΠΙΔΑΣ: ό,τι πεις θεέ μου….μην εξάπτεσαι! Αλήθεια, ποιος είσαι; Δεν σε έχω δει σε κανένα άγαλμα, καμιά τοιχογραφία, κανένα ψηφιδωτό…!

ΑΠΟΛΛΩΝ: Σύντομα θα δεις , όχι ένα, αλλά πολλά αγάλματα που θα μου φτιάχνουν οι πιστοί!  
ΣΚΙΑ Θα τον απεικονίζουν ως Πύθιο Απόλλωνα, ξανθό, με μπουκλάκια, ομορφούλη να παίζει τη λύρα του! Θα γίνει θεός της μουσικής, της μαντικής, της αρμονίας, του φωτός και προστάτης των τεχνών! (*βίντεο με αγάλματα του θεού Απόλλωνα σε διάφορες εκδοχές*) Σελέμπριτι, όχι αστεία!

ΙΩΝΑΣ: Και από εμάς τι ζητάτε, αν επιτρέπεται;

ΑΠΟΛΛΩΝ: Κοιτάξτε, λέω να ιδρύσω το ιερό μου στους Δελφούς, όχι μακριά, εδώ λίγο πιο πάνω! Βρήκα ένα καλύβι, κάτι Κρητικοί το είχαν χτίσει πάλι πριν από καιρό. Ε, δεν είναι αντάξιό μου, θέλει γερή ανακαίνιση! Ε, εσείς θα αναλάβετε… αυτή την ανακαίνιση, τέκνα μου!

ΑΧΙΛΛΕΑΣ: Πάλι οι Κρητικοί θα βγάλουν το φίδι από την τρύπα!

ΑΠΟΛΛΩΝ: Μη λες για φίδια, γιατί…ανατριχιάζω!

ΠΕΛΟΠΙΔΑΣ: Μα σε μια άλλη εκδοχή …λένε πως πάλεψες με τον Πύθωνα!

ΑΠΟΛΛΩΝ: Θα ασχοληθώ αργότερα με αυτούς τους αργόσχολους επικούς ποιητές, κάποιον Όμηρο, όπως ακούω, κάποιον Ησίοδο, έναν Παυσανία που γράφουν ό,τι τους κατέβει στο κεφάλι! Είπαμε μυθολογία, αλλά όλα έχουν ένα όριο! (*παύση*) Ουφ συγχύστηκα πάλι…Τι λέγαμε;

ΣΚΙΑ: Α, ναι, να ιδρύσουμε το πιο διάσημο μαντείο όλων των εποχών που θα χρησμοδοτεί για 12 συνεχείς αιώνες!: με εμένα κυρίαρχο θεό και εσάς σεβαστούς ιερείς!. προστάτες; επιμελητές; πρόξενοι; εξηγητές, να εξηγείτε τις ασυναρτησίες της Πυθίας στους πιστούς….

ΑΧΙΛΛΕΑΣ: Της ….ποιας ;

ΣΚΙΑ : ααα, δεν σας είπα. Τους χρησμούς θα τους δίνουν οι Πυθίες. Πάμε τώρα θα σας εξηγήσουμε στον δρόμο! Αυτός ως θεός που είναι θα πετάξει! Εσείς σκαρφαλώστε αυτό το βουνό και σταματήστε όταν δείτε μια ρωγμή στο έδαφος με ατμούς να βγαίνουν από το χώμα! Θα σας περιμένουμε!

(*Ο Απόλλωνας φεύγει*)

ΠΕΛΟΠΙΔΑΣ: την πατήσαμε αδέρφια….

ΙΩΝΑΣ : Μεγάλο ψώνιο αυτός ο θεός!

ΑΧΙΛΛΕΑΣ: ναι, και πολύ κακομαθημένος. Αν δε γίνει το δικό του….Αλλά τι να κάνουμε; Ανάγκα και θεοί πείθονται! Θα τον ακολουθήσουμε και ο Δίας βοηθός !

ΑΦΗΓΗΤΗΣ: Και τώρα καθώς είναι αρκετά δύσκολο να σας δείξουμε έναν θεό να πετάει και τρεις Κρητικούς να σκαρφαλώνουν στο βουνό, σας παρακαλούμε να το δείτε με τα μάτια της φαντασίας σας, για να μπορέσουμε να συνεχίσουμε την παράστασή μας! Ευχαριστούμε προκαταβολικά!

ΣΚΗΝΗ 3: Συνάντηση Απόλλωνα-Διόνυσου

Σκηνικό: *ο Διόνυσος με τρεις Σάτυρους είναι ξαπλωμένοι στο έδαφος μπροστά στο ιερό και πίνουν κρασί τρώγοντας φρούτα. Μιλάνε δυνατά, και κάνουν πολλή φασαρία καθώς είναι μεθυσμένοι! Την ώρα που φτάνει ο Απόλλωνας ο Διόνυσος πετάει το κουκούτσι από το ροδάκινο που έτρωγε και τον πετυχαίνει στο σανδάλι.*

ΑΠΟΛΛΩΝ: Ε, θα μου χαλάσεις το σανδάλι, ανόητε! Ποιοι είστε και τι γυρεύετε εδώ στο ιερό μου;

ΔΙΟΝΥΣΟΣ: Στο…ποιο;

ΑΠΟΛΛΩΝ: Στο ιερό μου ανόητε, είσαι και κουφός;

ΔΙΟΝΥΣΟΣ: Και από πότε «σου»;

ΑΠΟΛΛΩΝ Από πριν από λίγο που μου’ρθε αυτή η φαεινή ιδέα να γίνω θεός της μαντικής και να ιδρύσω το μαντείο μου εδώ στους Δελφούς!

ΔΙΟΝΥΣΟΣ: θα σε στεναχωρήσω φιλαράκι αλλά ήρθες δεύτερος, για να μην πω τρίτος για να μην πω τέταρτος, για να μην πω…πέμπτος!

ΑΠΟΛΛΩΝ: Πώς μου μιλάς έτσι ανάγωγε; Ξέρεις ποιος είμαι εγώ;

ΔΙΟΝΥΣΟΣ: Θα έπρεπε;

ΑΠΟΛΛΩΝ: Φυσικά και θα έπρεπε γιατί είμαι ο Απόλλων, που όπως λέει και η μαμά σύντομα θα γίνω ο δεύτερος σε σπουδαιότητα θεός μετά τον μπαμπά!

ΔΙΟΝΥΣΟΣ: (*σκάει στα γέλια*) Α, εσύ είσαι! Κι έλεγα κι εγώ τι μου θυμίζεις! Βρε εσύ μεγάλωσες πολύ από τότε που έχω να σε δω!

ΑΠΟΛΛΩΝ: (*με απέχθεια*) δηλαδή, έχουμε…ξανασυναντηθεί;

ΔΙΟΣΥΝΟΣ: Ναι, σε ένα τραπέζι που έκανε ο πατέρας μας προς τιμήν των θεών στον Όλυμπο! Εγώ δεν πήγαινα συχνά στον Όλυμπο αλλά εκείνη τη φορά επέμενε πολύ. Ήθελε να είναι όλη η οικογένεια μαζεμένη! Δε θυμάσαι;

ΑΠΟΛΛΩΝ: Όχι….

ΔΙΟΝΥΣΟΣ: Ε, πέρασαν χρόνια. Μόλις είχατε γυρίσει από τη Δήλο τότε,είδε κι έπαθε η μάνα σου η Λητώ να βρει πού θα σε γεννήσει. Καμία πόλη δεν της πρόσφερε φιλοξενία γιατί φοβόντουσαν όλες την εκδίκηση της Ήρας! Και τώρα σε προορίζει για υψηλές θέσεις, βλέπω! Λοιπόν, εγώ είμαι ο Διόνυσος θα με έχεις ακουστά, καθώς είμαι πολύ γνωστός και αγαπητός θεός!

ΑΠΟΛΛΩΝ: Α εσύ είσαι που ο πατέρας αναγκάστηκε να σε βάλει στο πόδι του για να μην σε καταλάβει η Ήρα και σε έβγαλε όταν ήταν η ώρα να γεννηθείς! Ναι, κάτι μου έχει πει η μαμά…. τέλος πάντων, και τώρα τι θες;

ΔΙΟΝΥΣΟΣ: ό,τι και συ! Να κυριαρχήσω στο μαντείο των Δελφών! Και να σου πω την αλήθεια πιστεύω πως είμαι και πιο κατάλληλος, γιατί είμαι έξω καρδιά! Εσύ θα τους ψυχοπλακώνεις τους ανθρώπους!

ΣΚΙΑ: οι θνητοί δεν έχουν ανάγκη από μπεκρούλιακες σαν εσένα! Χρειάζονται κάποιον σοβαρό θεό, να μπορούν να τον εμπιστευτούν! Οι θνητοί ζουν μέσα στο άγχος και την αγωνία! Από όλα τα πλάσματα της γης είναι τα μόνα που γνωρίζουν ότι κάποτε θα πεθάνουν! Έχουν ανάγκη από σοβαρούς και αξιόπιστους χρησμούς για να νιώθουν ότι ελέγχουν το μέλλον!

ΔΙΟΝΥΣΟΣ: Φυσικά, αλλά αν βλέπουν τη δική του ξινισμένη φάτσα, το άγχος τους θα μεγαλώνει. Ενώ αν βλέπουν εμένα, χαμογελαστό και άνετο, θα χαλαρώνουν κι αυτοί!

ΑΠΟΛΛΩΝ: Με προσβάλλεις!

ΔΙΟΝΥΣΟΣ: Και λίγα λες! Δεν ξέρεις τι είμαι ικανός να κάνω όταν με νευριάζουν κάτι κακομαθημένα σαν και του λόγου σου! Για ρώτα να μάθεις τι έπαθε κάποιος Πενθέας στη Θήβα που απαγόρευσε τη λατρεία μου! Έβαλα την ίδια του τη μάνα να τον κατασπαράξει!

ΑΠΟΛΛΩΝ: Κάτι έχω ακούσει….αλλά τι μας νοιάζουν τώρα εμάς αυτά; (*μελιστάλακτα*) Εμείς είμαστε ήρεμοι θεοί, πολιτισμένοι! Ας συζητήσουμε ψύχραιμα και λογικά! Γιατί είπες πριν πως ήρθα πέμπτος; Εγώ πριν από λίγο έφτασα και δεν βρήκα κανέναν εδώ!

ΔΙΟΝΥΣΟΣ: Ε, έχουμε κι άλλες δουλειές, χρειάζεται να λείψουμε κιόλας. Άκου τώρα για να μαθαίνεις! Ο τόπος των Δελφών ήταν ιερός και μαντικός από τα πανάρχαια χρόνια, πριν σκάσεις μύτη εσύ στον Όλυμπο. Πρώτα λατρεύτηκε εδώ η Μητέρα Γη και ο Ποσειδώνας. Λένε πως στο πρώτο μαντείο εδώ στους Δελφούς τους χρησμούς τους έδινε η ίδια η Γη!

ΑΠΟΛΛΩΝ και ΣΚΙΑ: (*έκθαμποι*) τι μου λες!;

ΔΙΟΝΥΣΟΣ: Όπως τα ακούς. Και φυσικά ήρθα κι εγώ, θεός της βλάστησης, βλέπεις, με ήθελαν στο τιμ, και πρέπει να σου πω ότι κάναμε κάτι χορούς εδώ στον Παρνασσό που χρόνια είχαν να δουν εδώ στην περιοχή! Και πρώτη και καλύτερη η πρώτη ιέρειά μου η Θυία!

ΑΠΟΛΛΩΝ: Α, τόσο καλά! Μα τώρα ήρθα κι εγώ

ΣΚΙΑ Όχι ότι ήθελε ο πατέρας του επέμενε

ΑΠΟΛΛΩΝ: - και λέω να το σοβαρέψουμε λίγο το πράγμα. Τέρμα οι χοροί και τα πανηγύρια και τα διονυσιακά όργια! Η μαντική πρέπει να εξυψωθεί σε υψηλή πνευματική τέχνη και η θρησκεία να αποκτήσει υψηλό ηθικό περιεχόμενο!

(*μπαίνει ένας σάτυρος στην κουβέντα)*

ΣΑΤΥΡΟΣ: Μήπως σε ενοχλεί του λόγου του αφεντικό;

ΔΙΟΝΥΣΟΣ: Με εκνευρίζει μέχρι εκεί που δεν παίρνει! Και εν πάσει περιπτώσει τον βαρέθηκα αυτόν τον ρόλο! Εγώ τον Απόλλωνα ήθελα να παίξω από την αρχή!

*Αλλαγή Διόνυσου με σκηνικό αντικείμενο*

ΣΑΤΥΡΟΣ: (*μεθυσμένος*) Θέλεις να του πω δυο φωνήεντα;

ΣΚΙΑ: Τι λέει ο τραγοπόδαρος;

ΣΑΤΥΡΟΣ: Πώς με είπες;

ΑΠΟΛΛΩΝ: Αυτό που βλέπω λέω! Ποιος είσαι;

ΣΑΤΥΡΟΣ: Είμαι σάτυρος πιστός ακόλουθος του θεού Διόνυσου! Μυθικό ον, δαίμονας της ελληνικής μυθολογίας, πνεύμα των βουνών και των δασών. Από τη μέση και πάνω σχεδόν ανθρωπόμορφος, φαλακρός και με μυτερά αυτιά, με πόδια και ουρά τράγου.

ΣΑΤΥΡΟΣ: Προσοχή, μην με περάσεις για Σειληνό, δεν έχω χειρότερο, αυτοί είναι άλογα από τη μέση και κάτω και γέροι!

ΣΑΤΥΡΟΣ Εμείς οι Σάτυροι υπηρετούμε τον Διόνυσο που τον έχουμε μεγαλώσει από παιδί. Αγαπημένη μας ασχολία ο αυλός και η κιθάρα, ο τρύγος και το μεθοκόπημα, αλλά και το κυνήγι των κοριτσιών! Προσωποποίηση της γονιμότητας της Φύσης.

ΑΠΟΛΛΩΝ: Ωραίο βιογραφικό, να το χαίρεσαι! Ουτιδανοί, αμηχανόεργοι, σκιρτόποδες, γλευκόποτες και αιγίποδες!

ΣΑΤΥΡΟΣ: Τι λέει αυτός αφεντικό; Μας βρίζει;

ΣΚΙΑ: Επιτρέψτε μου να μεταφράσω! Άχρηστοι, τεμπελχανάδες, κρασοπότες, τραγοπόδαροι!

ΣΑΤΥΡΟΣ: Κρατήστε με! ΘΑ τον σπάσω στο ξύλο!

ΑΠΟΛΛΩΝ: (*περιφρονητικά*) Τα, τα, τς….κατώτερα ένστικτα….Δεν σου έχει μιλήσει ποτέ κανείς για τον διάλογο, αγαπητέ μου!;

ΣΑΤΥΡΟΣ: Τέτοιες βλακείες τσαμπουνάς στο αφεντικό μου τόση ώρα; Ο Διόνυσος είναι πάντα χαρούμενος και γελαστός. Από την ώρα που πιάσατε κουβέντα τον βλέπω μελαγχολικό και σκεφτικό! Τι του λες;

ΣΚΙΑ: Να μη σε νοιάζει! Άντε να μπεκρουλιάσεις! Μόνο γι αυτό είσαι ικανός!

ΣΑΤΥΡΟΣ: Τι είπες, βρε ψοφίμι; Ποιος νομίζεις ότι είσαι;

ΣΚΙΑ: Δεν σε φοβάμαι, αγριάνθρωπε-λέμε τώρα!

ΑΠΟΛΛΩΝ Έχω κι εγώ ακολούθους, τους πιστούς μου ιερείς! Πελοπίδα, Αχιλλέα, Ίωνα. Για ελάτε εδώ που σας θέλω!

ΠΕΛΟΠΙΔΑΣ: Ωχ, μπαρούτι μου μυρίζει! Θα πέσει ξύλο!

ΙΩΝΑΣ: Εγώ έχω μια δουλίτσα, θα σας αφήσω….

ΑΧΙΛΛΕΑΣ: Κι εγώ έχω ξεχάσει το φαί στη φωτιά….

ΑΠΟΛΛΩΝ: Ελάτε εδώ, είπα. Δείξτε τους τι σημαίνει Απόλλων. Τι δύναμη έχει η νέα θρησκεία που εκπροσωπούμε!

ΔΙΟΝΥΣΟΣ: Μήπως το παρακάνεις αδερφέ μου; Τα παλικαράκια σου δεν τα βλέπω και πολύ νταβραντισμένα, θα τα σπάσουνε στο ξύλο οι δικοί μου!

ΑΠΟΛΛΩΝ: Μην τους βλέπεις έτσι! Πάμε στοίχημα πως θα τους λιανίσουν;

*Παγωμένες εικόνες πάλης από Σάτυρους και ιερείς (μουσική από ΡΟΚΥ) Νίκη των Σατύρων, οι ιερείς πεσμένοι στο έδαφος βογγάνε*

ΣΧΟΛΙΑΣΤΗΣ 1: Η μυθολογία των αρχαίων Ελλήνων είναι γεμάτη από συγκρούσεις μεταξύ των θεών! Ίσως ήταν ο δικός τους απλοϊκός τρόπος να ερμηνεύσουν το πέρασμα από τη μία θρησκεία στην άλλη!

ΣΧΟΛΙΑΣΤΗΣ 2: πράγματι, η επικράτηση της νέας θρησκείας δεν έγινε ομαλά. Μα τα περάσματα από τη μία θρησκεία στην άλλη, πάντα σημαδεύονταν από έντονες διαμάχες.

ΔΙΟΝΥΣΟΣ: Στο είπα, μην τα βάζεις μαζί τους!

ΣΚΙΑ: Ο αγώνας ήταν σικέ! Να επαναληφθεί!

ΠΕΛΟΠΙΔΑΣ: Ούτε να το σκέφτεσαι! Αν θες, πάλεψε εσύ μαζί τους!

ΙΩΝΑΣ: Θες να μας χάσεις αφεντικό; Ποιος θα σου φτιάξει το ιερό αν σακατευτούμε;

ΑΧΙΛΛΕΑΣ: Τέτοιο ξύλο είχα να φάω από τότε που ήμουν μικρός….

ΑΠΟΛΛΩΝ: Ας είναι….Ήταν νίκη στα σημεία. Διόνυσε, βλέπω πως δεν μπορώ να το αποφύγω. Θα κάνουμε, λοιπόν, ένα ντιλ!

ΔΙΟΝΥΣΟΣ: Ακούω!

ΑΠΟΛΛΩΝ: Λοιπόν! Εσύ, ο Διόνυσος, θεός του κρασιού, του γλεντιού και της γονιμότητας αναγνωρίζεσαι ως δεύτερη επίσημη θρησκεία του Ιερού των Δελφών. Θα με αντικαθιστάς τους τρεις χειμωνιάτικους μήνες που θα πηγαίνω για σκι στους Υπερβόρειους! Θεός διαμετρικά αντίθετος από εμένα θα συμβολίζεις ό,τι δεν είμαι εγώ! Εγώ η λογική, εσύ το συναίσθημα.! Εγώ η ηρεμία εσύ η ταραχή! Εγώ η σοφία εσύ ο ενθουσιασμός!

ΔΙΟΝΥΣΟΣ: Ούτε ο Νίτσε δεν θα τα έλεγε τόσο ωραία! Συμφωνώ!

ΣΚΙΑ: Θα είστε λοιπόν «σύνναοι», δηλαδή θα μοιράζεστε τον ίδιο ναό! Και φυσικά, επειδή είσαι έτσι όπως είσαι θα λατρεύεσαι με οργιαστικές τελετές και λατρευτικούς χορούς που σχεδόν πάντα θα καταλήγουν σε εκστασιακή παράκρουση!

ΔΙΟΝΥΣΟΣ: Τιμή μου και καμάρι μου!

ΑΠΟΛΛΩΝ: Συμφωνείς;

ΔΙΟΝΥΣΟΣ: Συμφωνώ!

ΑΠΟΛΛΩΝ: Ωραία, λοιπόν ας γιορτάσουμε αυτή τη συμφωνία με μια ωραία γιορτή! Φώναξε εσύ τους σάτυρους κι εγώ τους ιερείς μου και τους αυλητές! Και μόνο για σήμερα θα βάλω στην άκρη τις αρχές μου και θα πιω κι εγώ κρασί να κάνω κέφι! Ας αρχίσουν οι χοροί, λοιπόν!

ΣΧΟΛΙΑΣΤΗΣ: Έτσι, οι δυο θεοί αποφάσισαν να μοιραστούν το ίδιο ιερό εδώ στους Δελφούς! Γιατί όπως φαίνεται οι άνθρωποι έχουν ανάγκη και από τη λογική και από το συναίσθημα και από τον νόμο και από την τρέλα! Αλλιώς δεν θα λάτρευαν στο ίδιο ιερό δύο διαμετρικά αντίθετους θεούς!

DIONYSUS: (σηκώνοντας το ποτήρι του) Κάτι σαν το Γιν και το Γιαν δηλαδή!

ΑΠΟΛΛΩΝ¨ Παρντόν;

ΔΙΟΝΥΣΟΣ: Τελικά δεν τα ξέρεις και όλα, Απόλλωνα, έτσι;

*Όλοι χορεύουν και πίνουν*

*Αυλαία*